પ્રથમ બૅટિંગમાં આવેલી કચ્છી રાજગોરની ટીમની પ્રથમ ઓવરમાં જ વિકેટ પડી જતાં ચૅમ્પિયન ટીમ કપોળની સામે હાલ બેહાલ થવાની નિશાની મળી ગઈ હતી. કપોળના અનુભવી અને ધુરંધર બોલરોની સામે કચ્છી રાજગોરના દરેક બૅટ્સમેનોએ સરેન્ડર કરી દેતાં એક તબક્કે તો ૨૫ રનના સ્કોર પર જ સળંગ ત્રણ વિકેટો પડી હતી. કચ્છી રાજગોરની ૯ વિકેટોમાંથી ૪ બૅટ્સમેનોને ખાતું ખોલાવ્યા વિના જ પૅવિલિયનભેગા કરીને કપોળે તેની મજબૂત બોલિંગનાં દર્શન કરાવ્યાં હતાં. કચ્છી રાજગોર માંડ-માંડ ૧૦ ઓવરના અંતે ૯ વિકેટે ૪૨ રન કરી શક્યું હતું.